CELEX: 32015R1365
Language: ro
Date: 2015-04-30 00:00:00
Title: Regulamentul delegat (UE) 2015/1365 al Comisiei din 30 aprilie 2015 privind formatul de transmitere pentru datele referitoare la cheltuielile cu cercetarea și dezvoltarea (Text cu relevanță pentru SEE)

8.8.2015   
            
            
               RO
            
            
               Jurnalul Oficial al Uniunii Europene
            
            
               L 211/1
            
         REGULAMENTUL DELEGAT (UE) 2015/1365 AL COMISIEI
   din 30 aprilie 2015
   privind formatul de transmitere pentru datele referitoare la cheltuielile cu cercetarea și dezvoltarea
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 549/2013 al Parlamentului European și al Consiliului din 21 mai 2013 privind Sistemul european de conturi naționale și regionale din Uniunea Europeană (1), în special articolul 2 alineatul (5),
   întrucât:
   
               (1)
            
            
               Sistemul european de conturi instituit prin Regulamentul (UE) nr. 549/2013 (SEC 2010) stabilește un sistem de conturi naționale și regionale pentru a satisface cerințele politicii economice, sociale și regionale ale Uniunii.
            
         
               (2)
            
            
               Datorită importanței cercetării și dezvoltării pentru economie, au fost dezvoltate metode suplimentare și formate de transmitere armonizate și comparabile pentru datele privind cercetarea și dezvoltarea în contextul Sistemului Statistic European, care reprezintă parteneriatul între Comisie (Eurostat), institutele naționale de statistică și alte autorități naționale din statele membre responsabile cu elaborarea, producerea și difuzarea statisticilor europene.
            
         
               (3)
            
            
               Normele metodologice prevăzute în anexa A la Regulamentul (UE) nr. 549/2013 urmează să fie aplicate atunci când se înregistrează cheltuielile cu cercetarea și dezvoltarea ca formare brută de capital fix.
            
         
               (4)
            
            
               Programul de transmitere prevăzut în SEC 2010 include informații anuale privind activele fixe și formarea brută de capital fix în aceste active. Este necesar ca statele membre să transmită Comisiei date fiabile și comparabile într-un format specific, pentru a garanta un nivel ridicat al calității conturilor naționale,
            
         ADOPTĂ PREZENTUL REGULAMENT:
   Articolul 1
   Obiect
   Prezentul regulament stabilește formatul în care datele privind cheltuielile cu cercetarea și dezvoltarea din conturile naționale se transmit de către statele membre Comisiei (Eurostat), în scopul de a asigura fiabilitatea și comparabilitatea datelor respective.
   Articolul 2
   Format de transmitere a datelor
   Atunci când transmit Comisiei (Eurostat) date privind cheltuielile cu cercetarea și dezvoltarea pentru ansamblul economiei, statele membre aplică următorul format:
   
               (a)
            
            
               AN.1171g, cercetare și dezvoltare, activele brute;
            
         
               (b)
            
            
               AN.1171n, cercetare și dezvoltare, activele nete;
            
         
               (c)
            
            
               P.51g, AN.1171, formarea brută de capital fix în cercetare și dezvoltare.
            
         Articolul 3
   Intrarea în vigoare și aplicarea
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică datelor care urmează să fie transmise începând cu 1 august 2015.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 30 aprilie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 174, 26.6.2013, p. 1.